આ કિસ્સામાં પણ બાપને પોતાના પુત્રના ‘સુખ’ ખાતર તેના ગરીબ મિત્રનું દુઃખ ખરીદવું પડ્યું. પિતાને આવા ખોટના સોદા કરવા મુદ્દલ ગમે જ નહીં પણ બીજો રસ્તો જ ન હતો! એકના એક દીકરા ઉપર જ પોતાના સુખનો દારોમદાર. પોતાના કુટુંબનો એ દીપક અને પોતાના ધંધાનો ધ્રુવતારો! માણસને તો સુખ સિવાયની કોઈ સગાઈ મંજૂર જ નથી પણ એ જેને પોતાનું ‘સુખ’ ગણતો હોય છે, એના સગપણમાં કોઈનું દુઃખ સામે આવે ત્યારે તેને અનિચ્છાએ પણ દુઃખની સગાઈ કબૂલ કરવી જ પડે છે.